Şase persoane au fost rănite după ce un autovehicul s-a răsturnat, marţi dimineaţă, pe raza localităţii Oniceni din judeţul Suceava.
Potrivit reprezentanţilor ISU Suceava, trei din şase bărbaţi implicaţi în accident au rămas încarceraţi într-un autovehicul răsturnat în afara părţii carosabile, în curtea unei case, scrie Agerpres, citat de Știrileprotv.
"Trei persoane au fost identificate în afara autovehiculului, iar celelalte trei sunt încarcerate în autoutilitară. Se lucrează concomitent pentru descarcerarea persoanelor şi pentru acordarea primului ajutor de către echipajele medicale şi paramedicale", au precizat oficialii ISU.
La faţa locului s-au deplasat pompierii militari cu o autospecială pentru descarcerare, trei ambulanţe SMURD B2, cu sprijinul a trei echipaje ale Serviciului de Ambulanţă Judeţean.